Strategija razvoja turizma Tuzlanskog kantona za period

od 2022. do 2027 godine.

**OBRAZAC ZA PRIJEDLOGE ZA STRATEŠKE PROJEKTE**

|  |  |
| --- | --- |
| IME I PREZIME:  |  |
| Radno mjesto |  |
| Naziv subjekta/organizacije/institucije |  |
| E-mail |  |
| Telefon |  |
| Datum |  |

**PRIJEDLOG STRATEŠKOG PROJEKTA**

|  |  |
| --- | --- |
| Strateški projekt |  |
| Naziv strateškog projekta  |  |
| Opis strateškog projekta:Očekivani egekat:Indikativni finansijki okvir: |

Prilikom opisa stratškog projkta koristii se formom opisana 3 strateška projekta:

# Strateški projekti

Uspješnoj implementaciji Strategije razvoja turizma Tuzlasnkog kantona doprinijeti će i implementacija tri strateška projekata kao intervencija najvećeg značaja za ostvarenje strateških ciljeva. Strateški projekti imaju višestruki efekat na razvoj turizma Tuzlanskog kantona, a njihovi rezultati treba da doprinesu održivosti i konkurentosti turizma kao i ostvarenju razvojnih ciljeva Tuzlanskog kantoana čije financiranje se predviđa sredstvima Budžeta Tuzlanskog kanotona i drugim izvorima koji su uključeni su u indikativni financijski okvir.

U nastavku se daje kratak opis, očekivani efekti i indikativni financijski okvir za tri strateška projekta kao intervencija najvećeg značaja za ostvarenje strateških ciljeva.

## Strateški projekt 1: U Tuzli na moru, u Tuzlanskom kantonu na odmoru

Tuzlanska slana jezera (Panonska jezera), nastala na ostavštini Panonskog mora, jedinstvena su u Evropi kako po salinitetu vode (od 35 do 40 gr/l), lokaciji (centar grada) tako i brojnim lječilišnim svojstvima. Tri slana jezera, sa uređenom obalom, brojnim rekreativnim sadržajima (fitness centar, dječiji zabavni park, vodeni tobogani, mamutski šah, šetalište, slapovi), kulturnim sadržajima (neolitsko-sojeničko naselje, muzej sa geološkom postavkom) te bogatom gastronomskom ponudom će pružiti turistima vrhunski ugođaj po pristupačnim cijenama. Panonska jezera predstavljaju primarnu atrakciju, s ciljem privlačenja što većega broja turista, kojima će se nuditi različiti izleti i posjete kulturno-historijskim sadržajima (posjeta kulama Srebrenik i Gradačac, obilazak stećaka na lokalitetima Banovića, Živinica, Kladnja, Kalesije, šoping ture, posjeta manifestacijama, planinarske ture i rekreacija, adrenalinski sportovi, speleo turizam, posjeta geolokalitetima, zračnim banjama, muzejima, izložbama, vjerski turizam, boravak na seoskom domaćinstvu, učenje novih vještina i sl.

Blizina aerodroma u Tuzli, uz ponudu niskotarifnih letova, omogućava brojnoj dijaspori da odmore provedu u Tuzlanskom kantonu. Dijaspora koristi duži ljetni odmor i zimski i više kraćih odmora u toku godine uz izraženi trend odsjedanja u iznajmljenom smještaju i hotelima. Pored dijaspore, veliki broj turista (iz različitih krajeva BiH, Hrvatske i Srbije) jedan dio godišnjeg odmora provodi na Panonskim jezerima u Tuzli dok drugi dio odmora provede na moru.

Za ovaj turistički proizvod bitno je da turističke agencije omoguće integralne turističke aranžmane (od avio prijevoza, transfera, ulaznica te svakodnevnih ekskurzija i izleta) kao i ponudu različitih sadržaja pojedinačnim i grupnim turistima na Panonici ka perifernim dijelovima Kantona.

**Očekivani efekat:** Realizacija ovog projekta dovesti će do povećanog broja dolaska domaćih i stranih turista. Turistički aranžmani *„U Tuzli na moru, u Tuzlanskom kantonu na odmoru“* će povezati uslužne djelatnosti (hotelijerstvo, gastronomija, prijevoz - avionski i drumski i trgovinu) te različite oblike turizma (kupališni, sportsko-rekreativni, adrenalinski, zdravstveni, kulturno-historijski, urbani i ruralni, manifestacijski, gastronomski, vjerski...). Omogućit će razvoj komplementarnih sadržaja na udaljenijim lokacijama Tuzlanskog kantona (jezerima, izletištima, kulturno-historijskim objektima i lokalitetima), koji su manje privlačni faktor za turiste. Također, imat će pozitivan uticaj na razvoj genealoškog turizma i razvoj Aerodroma Tuzla. Ovaj turistički proizvod je vezan za ljetnu sezonu uz tendenciju produženja.

**Indikativni finansijski okvir:** Ukupna vrijednost projekta je procijenjena na 1.500.000 KM od čega će 50% biti finansirano iz Budžeta Kantona, a 50% iz ostalih izvora. Od ostalih izvora potrebno je izdvojiti: sredstva općina i gradova, USAID, eu4business, IPA, US embassy i druge.

## Strateški projekt 2: Zima u Tuzlanskom kantonu

Zima u Tuzlanskom kantonu predstavlja turistički proizvod koji uključuje različite manifestacije i aktivnosti u zimskom periodu (najčešće decembar - januar) širom Tuzlanskog kantona. Nekoliko gradova/općina u Tuzlanskom kantonu već tradicionalno organizira zimske manifestacije kao npr. Zima u Tuzli, Lukavačka zima, Zima u kraljevskom gradu, Zimski Gradačac, Zima u Gračanici, Zima Živinice itd., a ovu manifestaciju je potrebno pokrenuti i u drugim gradovima/općinama.

Zima u Tuzlanskom kantonu treba ponuditi različit spektar manifestacija (koncerti na otvorenom, pozorište na otvorenom, klizališta, gostovanja KUD-ova, horova, škole plesa, klizanja, različite radionice za djecu i mlade, takmičenja u kuhanju tradicionalnih jela, igre na snijegu, doček Nove godine i sl.) sa bogatom gastro ponudom, prodajnim punktovima (suveniri, knjige i beletristika, predmeti kućne radinosti, domaći proizvodi od voća, povrća, mesa, meda…) te izložbama umjetnika itd. Planinarske ture prema Konjuhu i Majevici, skijanje na Konjuhu, rekreativne šetnje po obližnjim uzvišenjima uz organizirane posjete kulturno-historijskom naslijeđu i tradicionalna gastro ponuda u ruralnim područjima, upotpunit će ovaj proizvod.

**Očekivani efekat:** Manifestacija “Zima u Tuzlankom kantonu” će doprinijeti razvoju gradskog, manifestacionog, gastronomskog turizma, sportsko-rekreativnog turizma, vjerskog turizma, genealoškog turizma i dr. Blizina aerodroma u Tuzli, uz ponudu niskotarifnih letova, omogućava brojnoj dijaspori da odmore provedu u Tuzlanskom kantonu, kako u toku ljeta, tako i u zimskom periodu. Zimske manifestacije će učiniti ovaj odmor/boravak sadržajnijim što će produžiti boravak turista i povećati njihovu potrošnju.

Turistički aranžmani „Zima u Tuzlanskom kantonu“ povezati će uslužne djelatnosti (hotelijerstvo, gastronomija, prijevoz - avionski i drumski, trgovinu) te različite oblike turizma (planinski, zimski, sportsko-rekreativni, adrenalinski, zdravstveni, kulturno-historijski, urbani i ruralni, manifestacijski, gastronomski, vjerski...). Omogućit će razvoj komplementarnih sadržaja na udaljenijim lokacijama Tuzlanskog kantona i šire, imat će pozitivan uticaj na razvoj genealoškog turizma i razvoj Aerodroma Tuzla. Ovaj turistički proizvod je vezan za zimsku sezonu uz tendenciju produženja.

**Indikativni finansijski okvir:** Ukupna vrijednost projekta je procijenjena na 1.500.000 KM od čega će 50% biti finansirano iz Budžeta Kantona, a 50% iz ostalih izvora. Od ostalih izvora potrebno je izdvojiti: sredstva općina i gradova, USAID, eu4business, IPA, US embassy i druge.

## Strateški projekt 3:    Stazama Bosanskih vladara/Srednjovjekovne i etno ceste TK

Tuzlanski kanton obiluje kulturno-historijskim naslijeđem iznimne vrijednosti. Radi se o širokom spektru spomeničkog inventara koji pripada kulturnom krugu različitog etničkog i religioznog sistema vrijednosti, koje su na ovom prostoru ostavljale razne civilizacije: Iliri, Kelti, Rimljani, Starosloveni, Bizanti, te Otomansko Carstvo, Austrougarska monarhija te ostaci materijalne kulture iz novije historije. U tom kontekstu se mogu razmatrati: arheološka naslijeđa iz prahistorijskog, antičkog i srednjevjekovnog perioda, srednjevjekovni gradovi, stećci, građevine sakralne arhitekture i dr. Ove resurse je potrebno staviti u funkciju turizma i edukacije o kulturno-historijskom naslijeđu. Sve općine i gradovi Tuzlanskog kantona imaju za ponuditi jedinstvene sadržaje (od gradina, nekropola stećaka, velikih kamenih kugli i sl.).

Potrebno je organizovati više različitih modaliteta uvezanih atrakcija u jednoj kružnoj turi posjete npr. Obilazak tvrđave u Gradačcu, Srebreniku, Gračanici uz boravak na seoskom domaćinstvu sa autohtonom gastro ponudom, učestvovanje u izradi oruđa, nakita i sl., fotografiranje u narodnoj nošnji, oklopu, na konju, učestvovanje u viteškim igrama, plesovima itd., što se može realizirati na primjeru „Put Srebreničke povelje“. Saobraćajne veze između tih atrakcija trebaju biti pretvorene u etno ceste Tuzlanskog kantona koje će na prilaznim putevima pojedinim atrakcijama imati štandove na kojima se prodaju domaći proizvodi, suveniri, ručni radovi, te se nude mjesta za odmor sa karakterističnom gastro ponudom Tuzlanskog kantona (zaštititi i brendirati Tuzlanski poljev, kolače od jagoda i šljiva i sl.) na primjeru Puračke ćaske.

**Očekivani efekti:** Realizacija ovog projekta dovesti će do povećanog broja dolazaka domaćih i stranih turista. Povezat će se uslužne djelatnosti (hotelijerstvo u urbanim centrima i/ili ruralnom području, gastronomija, prijevoz i trgovina) te različiti oblici turizma (izletnički, kulturno-historijski, ruralni, gastronomski, obrazovni, manifestacijski itd. ). Potrebno je kreirati jedinstven prepoznatljiv suvenir-pečat Bosanskih vladara koji će se nuditi na etno cestama TK. Ovaj turistički proizvod je vezan za čitavu godinu i naročito je pogodan za razvoj genealoškog turizma. Također, predstavlja odličan obiteljski izlet, škole u prirodi, nastavu na otvorenom, ekskurzije te posjete različitih organizovanih grupa.

**Indikativni finansijski okvir:** Ukupna vrijednost projekta je procijenjena na 500.000 KM od čega će 50% biti finansirano iz Budžeta Kantona, a 50% iz ostalih izvora. Od ostalih izvora potrebno je izdvojiti: sredstva općina i gradova, USAID, eu4business, IPA, US embassy i druge.